Óhugnanlegt morð á nýju heilsuhóteli á Snæfellsnesi . Reimleikar í svartaþoku og hörmulegir atburðir grafnir úr fortíðinni . Og Þóra Guðmundsdóttir lögmaður , sem lesendur þekkja úr Þriðja tákninu , glímir við þá spurningu hvort og þá hvernig þetta tengist morði á ungri konu sumarið 2006 . Úr Sér grefur gröf : Þóra ræskti sig . „ Það er eitt sem ég skil ekki alveg í þessu öllu saman . “ Hún leit á Jónas sem sat fölur við hliðina á henni áður en hún hélt áfram . „ Hvers vegna viljið þið ræða við umbjóðanda minn ? Hann á ekki hesthúsið og ég get ekki ímyndað mér að nokkuð hafi komið fram í þessari frumrannsókn ykkar sem gefur til kynna að hann hafi átt þátt í því sem þarna virðist hafa gerst . “ Hún horfði stíft í augu Þórólfs . „ Eða hvað ? “ Nú var komið að Þórólfi að ræskja sig og hann gerði það með stæl . „ Ég hefði nú talið það augljóst . Síðast þegar lík fannst hér í nágrenninu kom í ljós að það var kona sem starfaði fyrir umbjóðanda þinn . Í ljósi þess að síðan eru einungis örfáir dagar liggur beinast við að kanna hvort einhvers sé saknað héðan . Við höfum ástæðu til að ætla að sami aðili hafi verið að verki . “ Jónas hallaði sér fram í stólnum . „ Viljið þið vinsamlegast nefna mig með nafni . Ég er ekki alveg að fíla það að vera kallaður umbjóðandi . “ Þóra stundi innra með sér en leit á Jónas og kinkaði kolli . Hún sneri sér svo aftur að Þórólfi . „ Sem sé , þið eruð hér einungis til að spyrja Jónas að því hvort hinn látni geti verið gestur eða starfsmaður á hótelinu ? Ekki vegna þess að þið teljið hann tengjast málinu að öðru leyti . “ Þórólfur spennti greipar . „ Það sagði ég nú ekki enda rannsókn á frumstigi eins og fram hefur komið . Hinsvegar er ljóst að á þessum tímapunkti erum við einungis að reyna að komast að því hver hinn látni er . Hvað tekur við að því loknu er svo algerlega óráðið . “ ( 190 )